  Майя Бывальцева Удмуртиен валче ужан улсын «Брянсксельмаш» огазеяськон Асанысь но Глазкарысь аграной техникумъёсын выль дышетон классъёс но Ижкарысь гурт возёсъя кун академиын аудиториос усьтыны чакла. 1-тӥ тулыспалэ элькунэ вуылыкуз со сярысь вераз предприятилэн кивалтӥсез Валерий Сулеев, ивортэ «Удмуртия» агентстволэн корреспондентэз. «Тупанкылын дышетсконниосты азинтонъя валче ужан пусъемын, со ласянь ми трос лэсьтӥмы ни. Ми Удмуртиысь колледжъёсын выль классъёс усьтыны малпаськомы — Асанысь но Глазкарысь аграрной колледжъёсын. Озьы ик ми аграной университетэн ужамы но ужмес азьланьтомы, отын но аудиториос, дышетон классъёс радъяны, дышетон пособиос сётыны чакламын», — вераз со журналистъёслы. Валерий Сулеев пусйиз, «Брянсксельмаш» дышетон материалъёс, возьматос техника сётоз. Со сяна, валтӥсь ёзъёслэсь макетъёссэс пуктоз, озьы студентъёс комбайнэз рос-прос валаны дышетскозы. Дышетонэз радъян дышетсконниосын валче ужан вылын уг дугды. Улосвылысь дилер центр бордын дышетон класс ужа, отын механизаторъёсты но техникаез эскерись-тупатӥсь ёзэсъёсты дышето. «Классъёсъя — сое зэмзэ но лэсьтыны кулэ. Малы ке шуоно пиналъёс лыкто но дышетско, соос эшъёсмы дорын потӥсь техникаез тодыны кулэ», — вераз Удмуртилэн тӧроез Александр Соловьёв. Тодэ вайытом, 1-тӥ тулыспалэ улосвыл но предприяти валче ужан сярысь тупанкыл юнматӥзы. Со Удмуртиысь гурт возёсъёслы Брянкысь техникаез 10 процентлы дунтэменгес басьтыны луонлык сётоз. Тегъёс: Ужбергатон Мерлык Дышетон Ижкар студентъёс Удмуртия гуртвозёс АлександрСоловьёв Глазкар Алнаш  